দু’জনের দৃষ্টিভঙ্গিতেও পার্থক্য ছিল। ডা. করিম ছিলেন উভয়েরই বন্ধু; ১৯৬২ সালে তারা একসঙ্গে জেলে ছিলেন; তখন তিনি দেখেছেন যে পূর্ববঙ্গকে যে স্বাধীন করতে হবে এ-বিষয়ে উভয়ের ভেতর ঐকমত্য ছিল, কিন্তু কোন পথে এগুতে হবে, তা নিয়ে বিস্তর তর্কবিতর্ক হতো। মন কষাকষির ঘটনা যে ঘটতো না তা-ও নয়। একদিনের কথা তার বিশেষভাবে মনে আছে। সেদিন তারা সবাই মিলে ভলিবল খেলছিলেন। একদিকের দলপতি শেখ মুজিব, অন্যদিকের দলপতি তাজউদ্দীন। হঠাৎ একটি পয়েন্ট নিয়ে দু’দলের ভেতর বচসা বেধে যায়; রেফারি ছিলেন মানিক মিয়া, তিনি রায় দিলেন পয়েন্ট কেউ পাবে না। খেলা নতুন করে শুরু হলো। মুজিবের দল জিতল, করিম লিখছেন, “মুজিব বললেন, ‘দেখলে ধর্মের কল বাতাসে নড়ে’। তাজউদ্দীন টিপ্পনী কেটে বললো, ‘হ্যাঁ যে-দিকে বাতাস সে-দিকে নড়ে’।” তাজউদ্দীনের ওই মন্তব্যে দু’জনের ভেতর ভুল বোঝাবুঝি তৈরি হয়, এবং কয়েকদিন কথাবার্তা বন্ধ থাকে।১২ করিমের ধারণা শেখ মুজিব মনে করেছিলেন যে, তাজউদ্দীন ধর্মকে তাচ্ছিল্য করেছেন। কিন্তু তিনি নিশ্চিত যে তাজউদ্দীন তা করেন নি।